Франджым зыкъыщагъэлъагъуэ
Франджым и Сен-Сиприен къалэм мы махуэхэм щекIуэкIащ щIалэщIэхэм дзюдомкIэ я «Адидас» дунейпсо зэхьэзэхуэ. Абы хэтащ къэрал 53-м икIа спортсмен ныбжьыщIэ 700-м щIигъу.
Ди республикэм и дзюдоистхэм я дежкIэ мыр япэ дунейпсо зэпеуэшхуэт. КъБКъУ-м и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, университетым дзюдомкIэ и школымрэ «Грин Хилл-Локомотив КъБР» клубымрэ я гъэсэнхэм утыкушхуэм зэфIэкI хъарзынэхэр къыщагъэлъэгъуащ. Зи хьэлъагъыр килограмм 34-м нэблагъэ Нафаш Мурад дыжьын медалыр къихьащ. Апхуэдэу етIуанэ увыпIэр иубыдащ килограмм 46-м нэблагъэхэм я гу-пым щыбэна Къуныжь Ролан. Блий Романрэ Сулейманов Данилрэ етхуанэ хъуахэщ.
Дунейпсо зэхьэзэхуэм къищынэмыщIауэ, Франджым щызэхэтащ дунейпсо лагерь. Абы хэтащ Къэбэрдей-Балъкъэрым и лIыкIуэхэри. Къэрал щэ ныкъуэм къи- кIа спортсменхэмрэ тренерхэмрэ махуищым къриубыдэу я IэзагъхэмкIэ зэхъуэжащ, зыгъэсэныгъэ зэхэтхэр ирагъэкIуэкIащ.
Ди гуапэщ япэу зыхэта дунейпсо зэхьэзэхуэшхуэм ди спортсмен щIалэхэм ехъулIэныгъэфIхэр зэрыщызыIэрагъэхьар. АдэкIи зэфIэкI лъагэхэр къагъэлъэгъуэну дащогугъ.
ЖЫЛАСЭ Замир.
